**Transpordiamet**

info@transpordiamet.ee

17. jaanuaril 2023

**Ettepanekud riigitee nr 3 Jõhvi-Tartu-Valga km 138,4-152 asuva Tartu-Nõo lõigu ümberehitamise projekteerimistingimuste eelnõule**

Käesolevaga esitab OÜ Lausmaa (reg. nr. 16101269) põhjendatud ettepaneku korrigeerida riigitee nr 3 Jõhvi-Tartu-Valga km 138,4-152 asuva Tartu-Nõo lõigu ümberehitamise projekti võrreldes projekteerimistingimuste eelnõus esitatuga.

**1. Ettepanekud "Lisa 1 mahasõidud kogujateelt" toodud joonisel näidatud lahenduste osas**

Projekteerimistingimuste raames on kavandatud rajada Söödi katastriüksust 94901:005:0506 läbiv tee kogujateelt Kannikese katastriüksusele 94901:005:0024. Kavandatud teelõik on Lisas 1 toodud joonisel märgitud numbriga 1.

Kavandatud teelõik numbriga 1 on rajatud alljärgnevate katastriüksuste huvides, tagamaks otseselt või kaudselt (läbi teiste kinnistute) neile juurdepääsu kogujateelt:

Kannikese katastriüksus 94901:005:0024;

Pargi katastriüksus 28301:001:1207;

Sireli katastriüksus 94901:005:0106;

Tulbi katastriüksus 94901:005:0107.

1.1. Juhime tähelepanu, et eelnõus toodud kujul tagab tee otsese juurdepääsu üksnes Kannikese ja Pargi katastriüksusele ning Sireli ja Tulbi kinnistutele pääsemiseks on vaja läbida Kannikese ja/või Pargi kinnistuid.

1.2. Hoolimata sellest, et tee rajatakse eeltoodud 4 kinnistu huvides, on see planeeritud Söödi katastriüksusele, koormates seega ebaproportsionaalselt Söödi kinnistut, kellel kõnealuse tee järele vajadus täielikult puudub. Tee asukoha määramisel tuleb eelistada kinnistuid, kelle huvides kõnealust teed vaja on. Ka õiguspraktikas kehtib seisukoht, et ligipääsu avalikult kasutatavale teele ei rajata üle kolmanda isiku kinnistu, kui ligipääsu vajavatele kinnistutele on võimalik rajada ligipääs üle nende enda kinnistu(te). Kolmanda isiku kinnistu kaudu määratakse ligipääs üksnes erandlikel asjaoludel, kui muu võimalus ligipääsu saamiseks puudub. Tee rajamine planeeritud kujul ei võimalda Söödi kinnistu omanikul kasutada plaanide kohaselt tee ehituse alust maad. Lisaks selle jagab planeeritud kujul tee ehitus Söödi kinnistu looduses teega eraldatud osadeks ning tekitab olukorra, kus planeeritud tee ja Pargi kinnistu vahele jääv ala muutub Söödi kinnistust sisuliselt kasutuskõlbmatuks oma väiksuse ja asetuse tõttu. Seega tuleb antud juhul eelistada tee rajamist üle teest huvitatud kinnistu(te). Vastasel juhul riivatakse õigustamatult Söödi kinnistu omaniku õigusi.

1.3. Käesolevaga pakume välja käsitletud teele alternatiivse asukoha, mis on Lisas 1 toodud joonisel joonistatud tähistatud sinise joonega ja märgitud numbriga 2 ning paiknedes osalt Pargi kinnistul ning osalt Pargi kinnistu ja Tulbi kinnistu piiril. Sellise lahenduse puhul on arvestatud alljärgnevate asjaoludega:

1.3.1. Tee ei ole pikem võrreldes eelnõus algselt toodud teega

1.3.2. Tee võimaldab otsese juurdepääsu kõigile alljärgnevale neljale katastriüksusele:

Kannikese katastriüksus 94901:005:0024

Pargi katastriüksus 28301:001:1207

Sireli katastriüksus 94901:005:0106

Tulbi katastriüksus 94901:005:0107

1.3.3. Tee jääb paiknema nendele kinnistutele, kelle huvides see rajatakse ning ei jää koormama ebaproportsionaalselt Söödi kinnistut.

1.4. Juhul kui selgub, et mingil põhjusel ei osutu punktis 1.3. pakutud lahenduse kasutamine võimalikuks, pakume teise alternatiivina välja tee asukoha, mis on Lisas 1 toodud joonisel joonistatud tähistatud kollase joonega ja märgitud numbriga 3, Pargi kinnistu ja Söödi kinnistu piiril. Selline lahendus ei ole küll eelistatum kui punktis 1.3. toodud lahendus, kuid on kindlasti eelistatum kui eelnõus algselt toodud tee asukoht.

**2. Ettepanekud "Lisa 2 kogujatee muudatus" toodud joonisel näidatud lahenduste osas.**

Projekteerimistingimuste raames on kogujatee (Lisas 2 tähistatud numbriga 1) ristumiskohaks Räni-Raudtee teega määratud paik, mis jääb ligikaudu 120 meetri kaugusele Räni-Raudtee ja Paju tänava ristumiskohast.

Paju tänava ja Laseri tänava kaudu aga on kõnealuse kogujatee jaoks olemas potentsiaal ühenduda lühimat trajektoori pidi Riia maanteega Tartu linnas.

2.1. Meie hinnangul on eelnõus toodud lahendus liigselt liiklusohtlik ning tee läbilaskevõimet vähendav võrreldes võimaliku alternatiiviga.

2.2. Käesolevaga pakume välja kogujatee kõnealusele lõigule alternatiivse asukoha, mis on Lisas 2 toodud joonisel joonistatud tähistatud sinise joonega ja märgitud numbriga 2.

2.2.1. Pakutud lahendus võimaldab vähendada Räni-Raudtee tänava ristmike ühe võrra

2.2.2. Pakutud lahendus võimaldab kogujateest ja Paju teest kujundada välja ühe sirge tee, millele on potentsiaali saada põhilise liiklemissuunaga teeks .

2.2.3. Pakutud lahendus suurendab liiklusohutust.

2.2.4. Alternatiivse lahendusega pakutava ristmiku asumine 120 meetrit eelnõus paktavast asukohast 120 meetrit Riia maantee poole ei avalda arvestatavat mõju teekonna pikenemise osas ristmikust raudtee poole jäävate kasutajate jaoks, eriti kui seda võrrelda liilusohutusest saadava eelisega.

**Tulenevalt eeltoodust, palume riigitee nr 3 Jõhvi-Tartu-Valga km 138,4-152 asuva Tartu-Nõo lõigu ümberehitamise projekteerimistingimuste eelnõu raames korrigeerida projekti arvestades käesolevaid ettepanekuid.**

Lugupidamisega

/allkirjastatud digitaalselt/

Tõnis Raide

Lausmaa OÜ

Lisa 1 Joonis - Mahasõidud kogujateelt

Lisa 2 Joonis - Kogujatee muudatus